Ietekmes novērtējumā papildus pamatscenārijam aplūkoti trīs varianti, kuri ar dažādu intensitāti atspoguļo līdzīgu intervences loģiku attiecībā uz efektivitāti un ietekmi uz pamattiesībām. Minētos variantus veidojošie struktūrelementi aprakstīti zemāk. Noteikumi, kuru mērķis ir savstarpēji saskaņot teroristiska satura izņemšanas vai saturpiekļuves atspējošanas procedūras, kas tiek iedarbinātas pēc valsts iestādes izdota izņemšanas rīkojuma. Lai procedūras būtu iedarbīgas, saskaņošana turklāt ietver kopīgu tiešsaistē izvietota teroristiska satura definīciju (katrā no trim variantiem izskatīta cita definīcija) un skaidrus noteikumus par (visos variantos vienādiem) tiesiskās aizsardzības līdzekļiem, kas mitināšanas pakalpojuma sniedzējiem un satura nodrošinātājiem pieejami attiecībā uz izņemšanas rīkojumiem. Noteikumi, kuru mērķis ir nodrošināt procesu un ziņošanas pārredzamību iestādēm un Komisijai (līdzīgi visos variantos). Tie palielinātu pārskatatbildību un uzticēšanos saturmoderēšanas procesam un sniegtu rīcībpolitikas veidotājiem un valstu iestādēm atbalstu teroristiska satura apkarošanā, papildus ļaujot lietotājiem labāk izprast to, kā mitināšanas pakalpojuma sniedzēji piemēro savu satura pārvaldības politiku. Valstu iestāžu savstarpējā sadarbība un sadarbība ar Eiropolu (dažādos variantos – dažādi intensīva). Tā uzlabotu spēju kolektīvi stāties pretim teroristiskam saturam, novērstu dublēšanos un mazinātu sarežģītību un mitināšanas pakalpojuma sniedzējiem sedzamās izmaksas, kas to mijiedarbībā ar valstu iestādēm rodas, kad tie piedāvā savus pakalpojumus pāri robežām. Papildus paredzēti noteikumi, kas nodrošina, ka tajos gadījumos, kad uzņēmumi ir pakļauti teroristiskam saturam, mitināšanas pakalpojuma sniedzēji ievieš atbilstīgus un samērīgus pasākumus, kuru mērķis ir proaktīvi atklāt teroristisku saturu (dažādos variantos – dažādas prasības). Aizsardzības pasākumi (kopīgi visiem variantiem) un noteikumi, kuru mērķis ir nodrošināt, lai teroristiska satura atklāšanas un izņemšanas pasākumu rezultātā netiktu kļūdaini izņemts likumīgs saturs un būtu ievērotas pamattiesības. Noteikumi, kuru mērķis ir nodrošināt, lai būtu iespējams garantēt pasākumu izpildes panākšanu (visiem variantiem vienādi), arī ārpussavienības uzņēmumu juridisko pārstāvju un kontaktpunktu norīkošana un saskaņota sankciju kopuma izveides nodrošināšana visās dalībvalstīs. Ziņojumā skatīts to pasākumu kopums, kas tiešsaistē izvietota teroristiska satura apkarošanā novērtēti kā visefektīvākie. Sniegts arī dažādu struktūrelementu priekšrocību izvērtējums to efektivitātes izteiksmē. Ietekmes novērtējumā secināts, ka vissekmīgāk rīcībpolitikas mērķus sasniegt varētu ar tādiem pasākumiem kā teroristiska satura visaptveroša definīcija, prasība stundas laikā izņemt ar izņemšanas rīkojumiem iezīmētu saturu, gan Eiropola, gan dalībvalstu sūtītu signālziņu novērtēšana, kā arī prasība mitināšanas pakalpojuma sniedzējiem, kas ir pakļauti teroristiskam saturam, proaktīvi rīkoties, lai atklātu jaunu teroristisku saturu un novērstu jau zināma materiāla atkārtotu augšupielādēšanu, tāpat kā stingru aizsardzības pasākumu kopums, kas neļauj kļūdaini izņemt likumīgu saturu, un pārredzamības pienākumi.